CELEX: 32013D0428
Language: et
Date: 2013-08-09 00:00:00
Title: 2013/428/EL: Nõukogu otsus, 9. august 2013 , millega pikendatakse otsuse 2012/96/EL kehtivusaega

13.8.2013   
            
            
               ET
            
            
               Euroopa Liidu Teataja
            
            
               L 217/36
            
         NÕUKOGU OTSUS,
   9. august 2013,
   millega pikendatakse otsuse 2012/96/EL kehtivusaega
   (2013/428/EL)
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse 23. juunil 2000 Cotonous alla kirjutatud (1) ja 22. juunil 2010 Burkina Fasos Ouagadougous muudetud (2) partnerluslepingut ühelt poolt Aafrika, Kariibi mere ja Vaikse ookeani riikide rühma ning teiselt poolt Euroopa Ühenduse ja selle liikmesriikide vahel (edaspidi „AKV-EÜ partnerlusleping”), eriti selle artiklit 96,
   võttes arvesse nõukogus kokku tulnud liikmesriikide valitsuste esindajate sisekokkulepet AKV-EÜ partnerluslepingu rakendamiseks võetavate meetmete ja järgitavate menetluste kohta, (3) eriti selle artiklit 3,
   võttes arvesse komisjoni ettepanekut
   ning arvestades järgmist:
   
               (1)
            
            
               Otsusega 2002/148/EÜ (4) lõpetati Zimbabwe Vabariigiga AKV-EÜ partnerluslepingu artikli 96 lõike 2 punkti c kohased konsultatsioonid ning võeti asjakohased meetmed, millega piirati AKV-EÜ partnerluslepingu artikli 96 alusel Zimbabwega tehtavat koostööd (edaspidi „asjakohased meetmed”). Neid meetmeid on vahepeal kohandatud ning nende kohaldamisaega on igal aastal pikendatud.
            
         
               (2)
            
            
               Näitamaks liidu jätkuvat pühendumist üldise poliitilise kokkuleppe kohasele poliitilisele protsessile, otsustas nõukogu 7. augustil 2012 otsusega 2012/470/EL (5) pikendada otsuse 2012/96/EL (6) kehtivusaega ning peatada 12 kuuks asjakohaste meetmete kohaldamise.
            
         
               (3)
            
            
               Nõukogu peaks vaatama asjakohased meetmed läbi pärast üldisele poliitilisele kokkuleppele vastavate rahumeelsete, läbipaistvate ja usaldusväärsete valimiste toimumist Zimbabwes. Otsuse 2012/96/EL kehtivusaega tuleks seepärast pikendada, säilitades samal ajal asjakohaste meetmete kohaldamise peatamise.
            
         
               (4)
            
            
               Euroopa Liit võib otsustada käesoleva otsuse igal ajal läbi vaadata,
            
         ON VASTU VÕTNUD KÄESOLEVA OTSUSE:
   Artikkel 1
   Otsuse 2012/96/EL ja selle asjakohaste meetmete kehtivust pikendatakse 20. veebruarini 2014. Asjakohaste meetmete kohaldamine on jätkuvalt peatatud.
   Asjakohaseid meetmeid vaadatakse pidevalt läbi ning neid hakatakse taas kohaldama, kui olukord Zimbabwes halveneb olulisel määral.
   Sellised meetmed vaadatakse igal juhul läbi iga kuue kuu järel pärast käesoleva otsuse jõustumist.
   Artikkel 2
   Käesolev otsus jõustub selle vastuvõtmise päeval. See avaldatakse Euroopa Liidu Teatajas.
   
      Brüssel, 9. august 2013
      
         
            Nõukogu nimel
         
         
            eesistuja
         
         L. LINKEVIČIUS
      
   
   
      (1)  EÜT L 317, 15.12.2000, lk 3.
   
      (2)  ELT L 287, 4.11.2010, lk 3.
   
      (3)  EÜT L 317, 15.12.2000, lk 376.
   
      (4)  Nõukogu 18. veebruari 2002. aasta otsus 2002/148/EÜ, millega lõpetatakse AKV-EÜ partnerluslepingu artikli 96 kohased konsultatsioonid Zimbabwega (EÜT L 50, 21.2.2002, lk 64).
   
      (5)  Nõukogu 7. augusti 2012. aasta otsus 2012/470/EL, millega pikendatakse otsuse 2012/96/EL kehtivusaega ning peatatakse otsuses 2002/148/EÜ sätestatud asjakohaste meetmete kohaldamine (ELT L 213, 10.8.2012, lk 13).
   
      (6)  Nõukogu 17. veebruari 2012. aasta otsus 2012/96/EL, millega kohandatakse otsuses 2002/148/EÜ (millega lõpetatakse AKV-EÜ partnerluslepingu artikli 96 kohased konsultatsioonid Zimbabwega) sätestatud asjakohaseid meetmeid ja pikendatakse nende kohaldamisaega (ELT L 47, 18.2.2012, lk 47).